བཻ་རོ་ཙ་ན་
དེ་བཞིན་ཏུ་ཁོང་གི་རྣམ་ཐར་ནང་དུ། བཻ་རོ་ཉིད་རྒྱ་གར་དུ་ཕེབས་ནས་ལུང་པོ་ཏི་བཅོ་བརྒྱད་སོགས་བསྒྱུར་ནས་བོད་དུ་ཕེབས་པ་དང་བོད་ལ་རྫོགས་ཆེན་གྱི་ཆོས་གསུངས་བའི་འགོ་བཙུགས། འོན་ཀྱང་དེའི་དུས་སུ་རྒྱ་གར་ནས་མི་གཉིས་བོད་དུ་སླེབས་ཤིང་བཻ་རོ་ཙ་ནས་བོད་དུ་བསྒྱུར་བའི་ཆོས་རྣམས་རྫོགས་ཆེན་མ་ཡིན་ཞིང་ཕྱི་རོལ་མུ་སྟེགས་པའི་རིགས་བྱེད་ཀྱི་ཆོས་ཡིན་པ་སོགས་གསལ་བསྒྲགས་མཛད་པ་དང་། བོན་ལ་དགའ་བའི་བློན་པོ་སྟག་ར་ཀླུ་གོང་དང་བཙུན་མོ་ཚེ་སྤང་བཟའ་སོགས་ཀྱིས་སྙན་ཕྲ་ཞུས་ཤིང་བཻ་རོ་འདི་གསོད་དགོས་པ་སོགས་གྲོས་སྣ་བཏོན། རྒྱལ་པོས་རེ་ཞིག་བློན་པོས་གྲོས་སྣ་བཏོན་པ་བཞིན་སྲོག་གི་ཉེས་ཆད་མ་གནང་ནའང་བཟང་བཙོན་གྱི་ཚུལ་དུ་ཉིན་མོར་རྒྱལ་པོའི་ཕོ་བྲང་གི་དབུ་རྩེ་ཀ་བར་སྒྲོག་རྒྱབ་ནས་བཞག ནུབ་མོ་སྒྲོག་གྲོལ་ཏེ་གདན་ཐོག་ཏུ་བཞུགས་སུ་བཅུག་ལ་རྫོགས་ཆེན་གྱི་ཆོས་ཞུས། འོན་ཀྱང་ཉིན་དུ་མར་སོང་བ་དང་བཙུན་མོ་དང་བློན་པོ་འགས་གོ་སྟེ་བཻ་རོ་ཉིད་རྒྱལ་མོ་རོང་དུ་རྒྱང་ཕུད་བྱེད་དགོས་བྱུང་ཞེས་བཻ་རོ་རྒྱལ་མོ་རོང་དུ་རྒྱང་ཕུད་བྱེད་པའང་བློན་པོ་བཙུན་མོ་སོགས་ཀྱིས་ཕྲག་དོག་ཁོ་ནས་རྐྱེན་བྱས་པ་ལས་རྒྱལ་པོ་རང་ལ་འབྲེལ་བ་མེད་པའི་བཟོ་འདྲ་ཞིག་ངོས་འཛིན་གནང་མོད་ཀྱང་ཡིན་མིན་མི་ཤེས། དེ་སྐབས་སུ་བོད་ལ་བན་བོན་ཟིང་ཆ་ཆེ་བ་དང་བོན་བསྟན་བསྣུབས་བསྒྱུར་བྱེད་པའི་འགོ་བཟུང་བ། གཞན་ཡང་བློན་པོ་དང་བཙུན་མོ་སོགས་ཀྱི་རབ་དུ་འཐབ་རྩོད་ཀྱང་ཤིན་ཏུ་འགོ་རྒྱས་དུས་ཡིན་པ། དཔེར་ན་བོན་གྱི་ཡིག་ཆ་རྣམས་གཏེར་དུ་སྦས་པའི་ཕྱིར་དུ་བོན་གྱི་བླ་མ་ཆེན་པོ་དྲན་པ་ནམ་མཁའ་ཡང་ཆོས་སྒོར་ཞུགས་ཤིང་རབ་ཏུ་བྱུང་བས་མཚན་ལ་དྲན་པ་ཡེ་ཤེས་ཞེས་གསོལ་བར་བཤད་པ་དང་།རྗེས་སུ་བཎ་ཆེན་བྷི་མ་མི་ཏྲ་དང་ཁོང་གཉིས་ཀས་བན་ཁ་ཕྱོགས་ཀྱི་གཞུང་འགའ་རེ་རྒྱ་སྐད་ནས་བོད་དུ་བསྒྱུར་བར་བཤད་ཡོད་པས། སྐབས་དེར་བོན་གྱི་ཆོས་ལུགས་པ་རྣམས་མི་འདོད་བཞིན་བཙན་པོས་ཆོས་སྒོར་ཞུགས་སུ་བཅུག་པ་དང་བོན་ཆོས་རྣམས་གཏེར་དུ་སྦས་པ་སོགས་བོད་ཀྱི་ཆོས་རིག་དང་སྤྱི་ཚོགས་ཀྱི་གནས་བབས་དེ་ཧ་ཅང་ཟིང་ཆ་ཅན་ཞིག་ཡིན་པ་བཤད་པ་དེ་ལྟ་བུ་རེད། གལ་ཏེ་བཻ་རོ་རྒྱ་རོང་དུ་སྤྱུགས་མཁན་དེ་བོན་པོ་རྣམས་ཡིན་ན་བཻ་རོ་རྒྱང་ཕུད་བྱེད་པ་དང་བོན་བསྟན་མི་བསྣུབས་པ་སོགས་ལ་ཕན་ཐོགས་གང་ཡང་བྱུང་མེད་པར་མ་ཟད་བཻ་རོ་ཕྱིར་ཕེབས་པ་དང་བོན་དང་ཆོས་འདྲ་མཉམ་སྒོས་སྐྱོང་ཚུལ་བཻ་རོ་འདྲ་འབག་ལས་བཤད་དོ།། དཔེར་ན་བོན་གྱི་ལོ་རྒྱུས་འགའ་རེ་ལས་བཻ་རོ་ཙ་ན་རྒྱ་གར་དུ་འགྲོ་མ་མྱོང་ཞིང་བན་བོན་ཆོས་གཞུང་རྣམས་ཕན་ཚུན་བསྒྱུར་བཅོས་མང་པོ་བྱེད་བས་རྒྱལ་པོའི་བཀའ་ཆད་ཀྱིས་ས་མཐར་སྤྱུགས་པར་བཤད་ཉིད་བདེན་ལས་ཆེ་སེམས། གང་ལྟར་བཻ་རོ་རྒྱལ་རོང་དུ་ཕེབས་པ་ནི་བདེན་པའི་གཏམ་དུ་སྣང་ཏེ། དཔེར་ན་ད་ལྟའང་རྒྱལ་རོང་དང་བྲག་འགོ་སོགས་སུ་བཻ་རོའི་སྒྲུབ་ཕུག་དང་བཞུགས་གནས་ཕྱག་རྗེས་ཞབས་རྗེས་ཟེར་བ་དུ་མ་མཐོང་དུ་ཡོད་པ་དེ་ལྟ་བུ་རེད། དེས་ན་སྐབས་དེར་རྒྱལ་རོང་དང་མི་ཉག་ཙམ་མ་ཟད་ཞང་བོད་ཡུལ་གྲུ་ཀུན་ཏུ་གཡུང་དྲུང་བོན་གྱི་ཆོས་ལུགས་འབའ་ཞིག་དར་ཡོད་པར་བོད་ཀྱི་ལོ་རྒྱུས་ཀུན་ལས་བཤད་པ་དེ་ལྟར་ན། བཻ་རོ་ཙ་ན་ཉིད་ཡུལ་དེར་རྒྱུན་རིང་པོ་བཞུགས་ཐུབ་པར་མ་ཟད་གཡུ་སྒྲ་སྙིང་པོ་སོགས་སློབ་མའང་དུ་མ་བྱུང་བ་སོགས་སུ་བརྟག་ན་ཡུལ་དེ་ཀའི་མི་རྣམས་ཀྱི་དགའ་བསུ་ཚད་མེད་ཐོབ་ཡོད་པ་ཤིན་ཏུ་གསལ། ཁོང་གིས་རྫོགས་པ་ཆེན་པོའི་ཆོས་གཞུང་མང་ཆེ་བ་མཛད་སའང་དེ་ནས་ཡིན་པས། ཤྲི་སང་ཧ་ཞེས་པ་ཉིད་རྒྱ་རོང་ནས་ཡིན་པ་དང་།བཻ་རོའི་རྫོགས་ཆེན་ཞེས་པ་དེའང་ཐོག་མར་བོན་པོའི་རྫོགས་ཆེན་ཡིན་པ་ལ་རྗེས་སུ་གཏེར་སྟོན་ནམ་སྙུག་ཐོགས་པ་འགའ་རེས་ལོ་རྒྱུས་དེ་ལ་ཁ་བསྣན་དང་བསྒྱུར་བཅོས་བྱེད་པ་དང་ཡང་ན་བོན་ལུགས་རྫོགས་ཆེན་གྱིས་རྨང་གཞི་བྱས་ནས་དར་བ་ཞིག་རེད་སེམས།། བཻ་རོ་ཙ་ན་ཡང་དང་པོ་བོན་པོ་ཡིན་ལ་རྗེས་སུ་བན་བོན་རིས་མེད་དུ་ཆགས་ཀྱང་རྙིང་མའི་གཏེར་སྟོན་འགའ་རེས་བདག་བྱས་པས་བན་དེར་འགྱུར་སོང་བ་རེད་སྙམ། རྒྱུ་མཚན་ནི་བཻ་རོས་བན་བོན་གཉིས་ཀའི་ཕྱོགས་སུ་བྱ་བ་མཛད་ཡོད་ཕྱིར། འོན་ཀྱང་ཕྱིས་སུ་བྱུང་བའི་ཡིག་ཆ་འགའ་རེ་ལས་བཻ་རོ་ཙ་ནའི་ལོ་རྒྱུས་བཤད་སྐབས་རྙིང་ཕྱོགས་ཀྱི་མཛད་པ་ཁོ་ན་ལས་བོན་ཕྱོགས་ལ་ཟུར་ཙམ་ཡང་གླེང་མེད་པ་སོགས་གྲུབ་མཐའི་ཆགས་སྡང་དང་ཕྱོགས་ཞེན་གྱི་སྐད་ཆ་ཡིན་པར་ཤིན་ཏུ་གསལ། མདོར་ན་བཻ་རོ་ཉིད་བོན་པོའམ་བན་བོན་རིས་སུ་མ་ཆད་པའི་བླ་མ་ཞིག་ཡིན་པ་དང་རྙིང་མའི་རྫོགས་ཆེན་དང་བོན་ལུགས་རྫོགས་ཆེན་གཉིས་ཀྱང་དང་པོ་གཞི་གཅིག་ཡིན་པ་ལ་རྗེས་སུ་མ་ལག་ཆེན་པོ་གཉིས་སུ་ཆད་པར་སེམས།དེ་ནས་རིམ་བཞིན་བོན་ལུགས་རྫོགས་ཆེན་ལའང་བརྒྱུད་ཁ་དུ་མ་ཞིག་ཆད་ཡོད་པ་དེ་ལྟ་བུ་རེད།དཔེར་ན་སྟོན་པ་གཤེན་རབ་དུས་ནས་ཞང་ཞུང་སྙན་རྒྱུད་བཀའ་བརྒྱུད་སྐོར་བཞི་ལ་བརྒྱུད་ཁ་མི་འདྲ་བ་བཞིར་ཆད་པར་བཤད་པ་ལྟ་བུའོ།།དེ་ནི་བན་བོན་གྱི་ཆོས་ལུགས་རིག་གནས་ཙམ་མ་ཟད་འཛམ་གླིང་ཤར་ནུབ་གྱི་ཆོས་རིག་ཚང་མ་དེ་ལྟར་མེད་པ་ནས་ཡོད་པ། ཆ་ཤས་ནས་ཡོངས་རྫོགས་སུ་གྲུབ་པ་ཞིག་རེད།